V. Palko, poslanec: (2001-11-07):
Týmto návrhom mením názov návrhu zákona, pretože súčasne s novelizáciou zákona o úprave vlastníckych vzťahov k pôde je potrebné novelizovať aj zákon o vojenských obvodoch. Ďalej spresňujem ustanovenie § 6 ods. 1 písm. v) návrhu zákona tak, aby sa navrátenie pôdy zoštátnenej na základe zákona č. 169/1949 o vojenských obvodoch týkalo len Vojenského obvodu Javorina. Čo sa domnievam, že to beztak už v súčasnom znení novely tak je, ale keďže o tom boli pochybnosti, tak tieto pochybnosti jasne odstraňuje. Kolega Langoš ma upozornil, že v podstate podľa rokovacieho poriadku to musím prečítať. Tak teda tak urobím. Ospravedlňujem sa, ak vás tým trošku zdržím. Takže: Bod 1 pozmeňujúceho návrhu. Názov zákona znie: „Zákon, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.“ Druhý bod pozmeňujúceho návrhu. Čl. I bod 1: V § 6 ods. 1 sa vkladá nové písmeno v), ktoré znie: „v) prechodu na štát podľa osobitného predpisu (index 11), ak sa nachádzajú na území Vojenského obvodu Javorina (index 5b), § 11 ods. 1 písm. g) sa nepoužije“. Poznámka pod čiarou k odkazom 5b) znie: „5b) Nariadenie vlády Slovenskej republiky č. 285/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy.“ Bod 3 pozmeňujúceho návrhu. Čl. I bod 2: V § 9 sa vkladá nový odsek 6, ktorý znie: „(6) Pozemkový úrad súčasne s návrhom na vklad vlastníckeho práva k prevádzanej nehnuteľnosti podľa § 6 ods. 1 písm. v) podá návrh na vklad vecného bremena k prevádzanej nehnuteľnosti tak, aby určenie nehnuteľnosti na obranu štátu ostalo zachované.“ Doterajší odsek 6 sa označuje ako odsek 7. Bod 4 pozmeňujúceho návrhu. Vkladá sa nový čl. II, ktorý znie: „Čl. II. – Zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov“, sa mení a dopĺňa takto: 1. V § 5 ods. 1 sa na konci vety dopĺňajú slová „ak osobitný predpis neustanovuje inak (index 1a)“. Poznámka pod čiarou k odkazu 1a) znie: „1a) § 6 ods. 1 písm. v) zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov.“ 2. V § 5 ods. 2 sa na konci vety dopĺňajú slová „alebo zriadenie vecného bremena k nehnuteľnosti tak, aby nehnuteľnosť bola určená na obranu štátu“. Doterajší čl. II sa označuje ako čl. III. Takže teraz ešte k tomu odôvodneniu: V bode 1, tam sa mení názov návrhu zákona, pretože treba meniť aj zákon o vojenských obvodoch. V bode 2 sa spresňuje ustanovenie § 6 ods. 1 písm. v) tak, aby navrátenie pôdy sa naozaj týkalo len Vojenského obvodu Javorina. Zároveň sa upravuje, že § 11 ods. 1 písm. g) sa nepoužije. Citované ustanovenie vylučuje navrátenie pôdy, ak tá môže byť predmetom vyvlastnenia podľa zákona o stavebnom konaní, a odkazuje na § 108 tohto zákona, ktorý v ods. 2 písm. i) upravuje, že, citujem, „vyvlastniť možno len vo verejnom záujme na výstavbu vojenských objektov a vojenských priestorov osobitného určenia podľa osobitných predpisov“. K bodu 3. Spresňuje sa znenie navrhovaného § 9 ods. 6 tak, že súčasne s návrhom na vklad vlastníckeho práva k prevádzanej nehnuteľnosti podá pozemkový úrad návrh na vklad vecného bremena k prevádzanej nehnuteľnosti tak, aby určenie nehnuteľnosti na obranu štátu ostalo zachované. K bodu 4. Vkladá sa nový čl. II, ktorým sa novelizuje zákon č. 281/1997 Z. z. o vojenských obvodoch. Navrhovaná úprava v bode 1 umožňuje vlastniť nehnuteľnosti na území vojenského obvodu aj iným subjektom ako štátu v prípade, ak boli nehnuteľnosti vrátené podľa § 6 ods. 1 písm. v) zákona č. 229/1991 Zb. o úprave vlastníckych vzťahov k pôde. Zároveň v bode 2 umožňuje, aby ministerstvo obrany nebolo povinné takéto nehnuteľnosti majetkovoprávne vysporiadať v prospech štátu, ale dáva mu možnosť zriadiť na nich vecné bremeno tak, aby boli určené na obranu štátu. Vážené panie poslankyne, vážení páni poslanci, toľko prednesený pozmeňujúci návrh, ktorý odovzdávam spravodajcovi. Ešte k tomu, čo odznelo vo vystúpení spravodajcu. V spoločnej správe sú dva návrhy, ktoré upravujú účinnosť zákona a upravujú aj termín lehoty, dokedy si môžu budúci vlastníci uplatniť svoj nárok na tieto nehnuteľnosti. Tieto zmeny sú potrebné, keďže zákon som podával v máji, ale Národná rada sa rozhodla prerokovať ho neskôr, až na jeseň. Tieto dva pozmeňujúce návrhy zo spoločnej správy by som žiadal podporiť. Vzhľadom na to, že v spoločnej správe je odporúčanie gestorského výboru celkový návrh zákona neschváliť, tak si dovolím podať vám úplne iný návrh, aby ste tento návrh zákona potom ako celok schválili. Ďakujem.